贈倪正甫令子阿麟
作者：楊萬里
朝代：宋

paragraphs: 精神玉雪眼點漆，總角兩髦錦纏碧。
郎君未出客已驚，隔窗讀書鸞鶴聲。
松煙兔穎小三昧，蠆尾銀鈎略無對。
鍾王筆法老始成，阿麟今纔十二齡。
七十列傳十二紀，白頭書生不能記。
亂抽架上聊試渠，橫誦倒誦如流水。
二雅三頌已作箋，要與毛鄭爭先鞭。
吟詩作賦更餘事，不論五言兼七字。
奉常先生有陰功，翰苑仙人有家風。
高科好官手可唾，更看聲名塞天破。
老夫還曾浪語麽，老夫還曾浪語麽。